《题汉阳招真亭》
宋代·贺铸

大别山颠清沔尾，飞亭迢嶢带云起。
清狂使君初燕喜，拍手招呼黄鹤子。
玄津炼出太阳酥，手葺胎发蒙头颅。
每夸久落北酆籍，岂意齎恨归黄垆。
越客登临兴何有，愁不能言病妨酒。
残阳云梦窅然深，尚欲开襟吞八九。
羽驾飘颻安在哉，使君余迹已尘埃。
但见庾令楼横烟树杪，角声催月渡江来。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。